יסתדרו בלעדיו: כריסטיאנו רונאלדו נותר מחוץ לסגל פורטוגל - כדורגל בעולם - הארץ
יסתדרו בלעדיו: כריסטיאנו רונאלדו נותר מחוץ לסגל פורטוגל
כוכב יובנטוס לא יעמוד לרשותו של המאמן סנטוס במשחק בליגת האומות מול פולין, מסיבה שלא פורסמה עד כה. השחקן לא שיחק עם הנבחרת גם בשני משחקיה האחרים מאז המונדיאל. בראשית השבוע נפתחה מחדש חקירה נגדו בגין פרשת האונס מ-2009
רונאלדו. סיבת היעדרותו טרם פורסמהצילום: Francisco Seco/אי־פי
כריסטיאנו רונאלדו נותר מחוץ לסגל נבחרת פורטוגל למשחקה בגביע האומות נגד פולין בשבוע הבא - כך הודיעה היום (חמישי) ההתאחדות הפורטוגלית. עד כה לא פורסמה סיבת היעדרותו של רונאלדו מהסגל, אולם כוכב העל של יובנטוס נעדר כבר משני משחקים של פורטוגל מאז גביע העולם, נגד קרואטיה ונגד איטליה. אז הסביר מאמן הנבחרת, פרננדו סנטוס, שהשחקן ביקש להשתחרר כדי להתמקד בהשתלבותו במדי האלופה האיטלקית.
רונאלדו נמצא בימים אלה בעין הסערה, לאחר שמשטרת לאס וגאס פתחה מחדש בחקירה נגדו בחשד שאנס את קתרין מאיורגה, אמריקאית בת 34, בתום מסיבה בה בילו השניים יחדיו ב-2009. מדובר בחדשות שפורסמו כבר לפני מספר שנים, אולם צפו מחדש לאחר שמאיורגה התראיינה בנושא ל"דר שפיגל" הגרמני. בריאיון סיפרה מאיורגה שלאחר המקרה ירד הכוכב על ברכיו ואמר לה שהוא "99% אדם טוב, שכשל בגלל אחוז אחד". לבסוף, שני הצדדים הגיעו להסכמה שהוא ישלם לה 375 אלף דולר כדמי השתקה, לטענתה.
משטרת לאס וגאס פתחה בחקירה נגד כריסטיאנו רונאלדו בחשד לאונס
כריסטיאנו רונאלדו: "אונס הוא פשע מתועב, המצפון שלי נקי"
"אני מכחיש בתוקף את כל ההאשמות שעלו נגדי", כתב אתמול הכוכב הפורטוגלי בהצהרה רשמית ברשתות החברתיות. "אונס הוא פשע מתועב שמנוגד לכל דבר שאני מאמין בו. אני נחוש לנקות את שמי, אבל מסרב בכל תוקף להשתתף בקרקס התקשורתי הזה, של אנשים שרוצים להתפרסם על חשבון השם שלי. המצפון שלי נקי ואני בטוח ששמי יטוהר בסיום החקירה".
נשיא ההתאחדות לכדורגל בפורטוגל, פרננדו גומש, הפגין "סולידריות מוחלטת" כלפי רונאלדו ש"שמו הטוב והמוניטין שלו עומדים בסימן שאלה". "אני מאמין לדבריו של רונאלדו", אמר גומש בהצהרתו, "לא רק מפני שאני תומך בהנחה כי אדם חף מפשע כעקרון בסיסי בשלטון החוק, אלא גם בגלל שאני מכיר את רונאלדו שנים רבות והייתי עד לאופיו הטוב".
אושר בקריאה ראשונה: הכנסת תתפזר, הבחירות יתקיימו ב-2 במארס
דיווח: הארווי ויינשטיין ישלם 25 מיליון דולר למתלוננות נגדו